Pärnu

Pärnu (němsce Pernau) je z něhdźe 42.000 wobydlerjemi pjate najwjetše město Estiskeje, wuznamny přistaw kraja při Baltiskim morju a woblubowane mórske kupjele. Nadeńdźe so na juhozapadźe Estiskeje při wuliwje rěki ze samsnym mjenom do sewjerneho wuběžka Rigaskeho zaliwa. Přez Pärnu běži dróha z Rigi do Tallinna. Stawizny Město je so w lěće 1251 załožiło wot Němskeho rjada. Rjadniski hród naspomni so prěni raz w lěće 1265. Jako bjezlodowy přistaw sta so Pärnu bórze z čłonom Hansy. Wot Liwskeje wójny w lěće 1561 steješe pod šwedskim knjejstwom. We Wulkej nordiskej wójnje přińdźe 1721 k Ruskemu carstwu. W Druhej swětowej wójnje bu město w septembrje 1944 při přichadźe Čerwjeneje armeje z wjetšeho dźěla zničene. Wotkaz